Document ID: 32004R2203

ΚΑΝΟΝΙΣΜΌΣ (ΕΚ) αριθ. 2203/2004 ΤΗΣ ΕΠΙΤΡΟΠΉΣ
της 21ης Δεκεμβρίου 2004
για την τροποποίηση του κανονισμού (ΕΟΚ) αριθ. 1859/82 περί επιλογής των λογιστικών εκμεταλλεύσεων με σκοπό τη διαπίστωση των εισοδημάτων στις γεωργικές εκμεταλλεύσεις
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 79/65/ΕΟΚ του Συμβουλίου, της 15ης Ιουνίου 1965, περί δημιουργίας δικτύου γεωργικής λογιστικής πληροφόρησης επί των εισοδημάτων και της οικονομίας των γεωργικών εκμεταλλεύσεων στην Ευρωπαϊκή Οικονομική Κοινότητα (1), και ιδίως το άρθρο 4 παράγραφος 4 και το άρθρο 6 παράγραφος 2,
Εκτιμώντας τα ακόλουθα:
(1)
Ο κανονισμός (ΕΟΚ) αριθ. 1859/82 της Επιτροπής (2) καθορίζει τον αριθμό των λογιστικών εκμεταλλεύσεων ανά περιφέρεια. Ο αριθμός των λογιστικών εκμεταλλεύσεων που επιλέγεται σε κάθε περιφέρεια δύναται να είναι μεγαλύτερος ή μικρότερος κατά 20 %, υπό τον όρο ότι δεν επιφέρει μείωση του συνολικού αριθμού των λογιστικών εκμεταλλεύσεων ανά κράτος μέλος.
(2)
Δεδομένου ότι η χρηματοδοτική διαχείριση του μέτρου αυτού είναι δύσκολη, καθορίστηκε περιορισμός ανά κράτος μέλος όσον αφορά το συνολικό αριθμό των δεόντως συμπληρωμένων εντύπων εκμετάλλευσης που είναι επιλέξιμα για κοινοτική χρηματοδότηση, στον κανονισμό (ΕΟΚ) αριθ. 1915/83 της Επιτροπής, της 13ης Ιουλίου 1983, περί ορισμένων διατάξεων εφαρμογής για την τήρηση λογιστικών στοιχείων για τη διαπίστωση των εισοδημάτων στις γεωργικές εκμεταλλεύσεις (3). Για λόγους σαφήνειας και συνοχής, η τροποποίηση αυτή πρέπει να αντικατοπτρίζεται στον κανονισμό (ΕΟΚ) αριθ. 1859/82. Κρίνεται σκόπιμο να διατηρηθεί κάποια ευελιξία όσον αφορά τον αριθμό των λογιστικών εκμεταλλεύσεων ανά περιφέρεια, εφόσον τηρείται ο συνολικός αριθμός των λογιστικών εκμεταλλεύσεων του σχετικού κράτους μέλους.
(3)
Λαμβάνοντας υπόψη τον περιορισμό ανά κράτος μέλος του συνολικού αριθμού των δεόντως συμπληρωμένων επιλέξιμων εντύπων εκμετάλλευσης για κοινοτική χρηματοδότηση, πρέπει να προσαρμοσθεί ο αριθμός των λογιστικών εκμεταλλεύσεων που καθορίζεται στο παράρτημα I για το Βέλγιο, τη Δανία, τη Γερμανία, τη Γαλλία και το Λουξεμβούργο, ώστε να διατηρηθεί το υφιστάμενο μέγεθος δείγματος.
(4)
Ο αριθμός των λογιστικών εκμεταλλεύσεων ανά περιφέρεια στη Σουηδία πρέπει να προσαρμοστεί, λόγω των αλλαγών στα σύνορα μεταξύ των περιφερειών.
(5)
Κατά συνέπεια, ο κανονισμός (ΕΟΚ) αριθ. 1859/82 πρέπει να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της κοινοτικής επιτροπής του δικτύου γεωργικής λογιστικής πληροφόρησης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1859/82 τροποποιείται ως εξής:
1)
Το άρθρο 3 αντικαθίσταται από το ακόλουθο κείμενο:
«Άρθρο 3
Ο αριθμός των λογιστικών εκμεταλλεύσεων ανά κράτος μέλος καθώς και ανά περιφέρεια ορίζεται στο παράρτημα I.
Ο αριθμός των λογιστικών εκμεταλλεύσεων που επιλέγεται ανά περιφέρεια δύναται να είναι μεγαλύτερος ή μικρότερος κατά 20 % από τον αριθμό που αναφέρεται στο παράρτημα I, υπό τον όρο ότι τηρείται ο συνολικός αριθμός των λογιστικών εκμεταλλεύσεων του σχετικού κράτους μέλους.».
2)
Το παράρτημα I τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από το λογιστικό έτος 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Δεκεμβρίου 2004.

Labels: 18
19
6